**Jan Jeník** (s. 15. syyskuuta 2000 Nymburk, Tšekki) on tšekkiläinen jääkiekkoilija, joka pelaa NHL-seura Arizona Coyotesin organisaatiossa. Hän pelannee lähinnä AHL-joukkue Tucson Roadrunnersissa. Jeník on pelipaikaltaan oikea laitahyökkääjä, mutta hän osaa pelata myös keskellä.

Ura
---

### Seuraura

Jeník on NED Hockey Nymburkin kasvatti. Hän siirtyi juniorina sittemmin BK Mladá Boleslaviin, jonka C-nuorten paras syöttäjä Jeník oli 16 syöttöpisteellään kaudella 2013–2014. Kaudella 2014–2015 hän oli joukkueen paras pistemies ja syöttäjä tehoilla 11+18=29. Kaudeksi 2015–2016 Jeník siirtyi HC Liberecin junioreihin. Hän voitti seuran B-nuorten sisäisen syöttöpörssin 31 syöttöpisteellään sekä sisäisen tehotilaston lukemalla +26. Pudotuspeleissä Jeník oli tehoilla 5+6=11 Liberecin paras pistemies ja syöttäjä. Hän jakoi myös joukkueen sisäisen maalipörssin voiton Jiří Průžekin kanssa. Kaudella 2015–2016 Jeník oli pudotuspeleissä Liberecin paras pistemies ja syöttäjä tehoilla 1+5=6.

Kaudella 2017–2018 Jeník debytoi miesten peleissä. Hän aloitti kautensa lainalla Tšekin toiseksi korkeimmalla sarjatasolla 1. česká hokejová ligan HC Benátky nad Jizeroussa, jossa Jeník pelasi suurimman osan kaudestaan tehden 30 runkosarjaottelussa tehot 4+7=11. Hän debytoi myös HC Liberecin Extraliga-joukkueessa, jossa Jeník pelasi kuusi runkosarja- ja neljä Mestarien liigan ottelua ilman tehopisteitä. Hän teki Extraliga-debyyttinsä 1. lokakuuta 2017 HC Pardubicea vastaan. Jeník merkittiin Liberecin nelosketjun oikeaan laitaan Lukáš Vantuchin ja Daniel Špačekin viereen. Hän sai ottelussa jääaikaa 6.06 minuuttia. Kevätkaudella Jeník vahvisti seuran A-nuoria.

Arizona Coyotes varasi Jeníkin kolmannella kierroksella 65. pelaajana NHL:n varaustilaisuudessa 2018. Samana kesänä hänet varasi myös OHL-joukkue Flint Firebirds koko CHL:n varaustilaisuuden kuudentena pelaajana. Jeník aloitti kauden 2018–2019 kotimaassaan. Hän pelasi HC Liberecissä kymmenen Extraliga-ottelua tehden kaksi syöttöpistettä sekä 13 ottelua lainalla 1. ligan HC Benátky nad Jizeroussa. Lopulta tammikuussa 2019 Flint Firebirds kauppasi Jeníkin OHL-oikeudet Hamilton Bulldogsiin vaihdossa kesän 2020 viidennen kierroksen varausvuoroon ja ehdolliseen kesän 2024 neljännen kierroksen varausvuoroon. Samalla hänen vahvistettiin siirtyvän joukkueen vahvuuteen.

Maaliskuussa 2019 Jeník teki kolmivuotisen tulokassopimuksen Arizona Coyotesin kanssa. Syksyn harjoitusleirin päätteeksi hänet lähetettiin Hamilton Bulldogsin OHL-joukkueen vahvuuteen. Jeníkin alkukauteen 2019–2020 mahtui peräti 26 ottelun mittainen pisteputki ja hän teki 27 ottelussa tehot 22+34=56, kunnes alle 20-vuotiaiden MM-kilpailuissa tapahtunut polvivamma päätti Jeníkin kauden. Hän oli kuitenkin Bulldogsin toiseksi paras pistemies Arthur Kaliyevin jälkeen ja Jeníkin piste per peli -tahti (2.07) oli koko OHL:n toiseksi paras Ottawa 67’sin Marco Rossin (2.14) jälkeen. Hän voitti myös joukkueensa sisäisen tehotilaston lukemalla +12.

Lokakuussa 2020 Arizona Coyotes lainasi Jeníkin toistaiseksi voimassa olevalla sopimuksella Mestis-joukkue Imatran Ketterään, kunnes NHL:n harjoitusleirit alkavat. Hän pelasi siellä seitsemän ottelua tehopistein 5+3=8, kunnes joulukuussa Jeníkin lainasopimus päätettiin, kun hänet kutsuttiin Pohjois-Amerikkaan Coyotesin organisaatioon. Myös Mestis-kausi oli keskeytettynä koronavirusrajoitusten vuoksi. Tammikuun 2021 harjoitusleirin päätteeksi Coyotes lähetti Jeníkin AHL-joukkue Tucson Roadrunnersin vahvuuteen. Toukokuussa hänet nostettiin seuran NHL-joukkueen vahvuuteen ja Jeník teki NHL-debyyttinsä runkosarjan toiseksi viimeisellä kierroksella 7. toukokuuta 2021 vieraissa San Jose Sharksia vastaan. Hän teki ottelussa myös NHL-uransa avausmaalin ja Jeník keräsi teholukeman +2. Jeník onnistui maalinteossa myös seuraavassa ottelussa runkosarjan päätöskierroksella. Coyotesin kauden päätyttyä runkosarjaan hänet lähetettiin takaisin farmijoukkue Roadrunnersiin, jossa Jeník pelasi siellä tulokaskautensa aikana kaikkiaan 29 runkosarjaottelua tehopistein 6+8=14.

### Maajoukkueura

Jeník pelasi alle 20-vuotiaiden MM-kilpailuissa vuosina 2019 ja 2020, joista jälkimmäisessä turnauksessa hän toimi Tšekin varakapteenina. Vuoden 2019 turnauksessa Jeník valittiin Kanadaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Vuoden 2020 turnaus hänellä päättyi polvivammaan kolmannessa alkulohkon ottelussa Yhdysvaltoja vastaan, kun Jeník törmäsi Jacob Pivonkan kanssa.

Jeník pelasi myös alle 18-vuotiaiden MM-kilpailuissa vuonna 2018, jolloin hän oli kuudella syöttöpisteellään Tšekin paras syöttäjä ja jakoi sisäisen pistepörssin voiton Jakub Laukon kanssa. Valmennus valitsi Jeníkin joukkueensa turnauksen yhdeksi kolmesta parhaasta pelaajasta. Hänet valittiin myös Venäjää vastaan pelatun alkulohkon ottelun päätteeksi Tšekin ottelun parhaaksi pelaajaksi.

Jeník pelasi myös alle 18-vuotiaiden Ivan Hlinkan muistoturnauksessa vuonna 2017, jolloin hän voitti hopeaa. Jeník oli tehoilla 6+1=7 koko turnauksen paras maalintekijä sekä Tšekin paras pistemies. Hän jakoi myös koko turnauksen pistepörssin kolmannen sijan Suomen Rasmus Kuparin ja Kanadan Joe Velenon kanssa. Jeník jakoi myös Tšekin sisäisen tehotilaston voiton Vojtěch Střondalan kanssa. Yhteensä hän on pelannut 20 nuorten ja 43 poikien maaottelua.

Pelityyli
---------

*The Sports Forecaster* -sivuston mukaan Jeník on taitava ja monipuolinen hyökkääjä, joka luistelee erinomaisesti ja löytää hyvin maalipaikat. Hän on myös arvaamaton ja luova kiekon kanssa sekä pelaa järkevästi hyökkäyspäässä. Jeník kykenee pelaamaan kaikkia kolmea hyökkääjän pelipaikkaa eli sekä keskellä että molemmissa laidoissa, mikä lisää hänen arvoaan. Jeníkillä on myös varsin hyvät raamit, mutta hänen tulee kuitenkin lisätä massaa ja voimaa merkittävästi ulosmitatakseen potentiaalinsa. Jeníkillä on todistettavaa myös urheilullisuudessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | HC Liberec | Tšekki U20 | 28 | 6 | 17 | 23 | 22 | – | – | – | – | – |
| 2017–2018 | HC Liberec | Tšekki U20 | 7 | 3 | 4 | 7 | 29 | 3 | 2 | 3 | 5 | 2 | U18 | 7 | 0 | 6 | 6 | 10 |
|  | HC Liberec | ČEL | 6 | 0 | 0 | 0 | 4 | – | – | – | – | – |
|  | HC Benátky nad Jizerou | Tšekki I | 30 | 4 | 7 | 11 | 67 | – | – | – | – | – |
| 2018–2019 | HC Liberec | ČEL | 10 | 0 | 2 | 2 | 16 | – | – | – | – | – | JMM | 3 | 0 | 2 | 2 | 2 |
|  | HC Benátky nad Jizerou | Tšekki I | 13 | 1 | 5 | 6 | 12 | – | – | – | – | – |
|  | Hamilton Bulldogs | OHL | 27 | 13 | 17 | 30 | 49 | 2 | 0 | 1 | 1 | 4 |
| 2019–2020 | Hamilton Bulldogs | OHL | 27 | 22 | 34 | 56 | 30 | – | – | – | – | – | JMM | 3 | 2 | 1 | 3 | 2 |
| 2020–2021 | Ketterä | Mestis | 7 | 5 | 3 | 8 | 6 | – | – | – | – | – |
|  | Arizona Coyotes | NHL | 2 | 2 | 0 | 2 | 0 | – | – | – | – | – |
|  | Tucson Roadrunners | AHL | 29 | 6 | 8 | 14 | 50 | 1 | 1 | 0 | 1 | 0 |
| 1 kausi | yhteensä | NHL | 2 | 2 | 0 | 2 | 0 | – | – | – | – | – |
| 1 kausi | yhteensä | AHL | 29 | 6 | 8 | 14 | 50 | 1 | 1 | 0 | 1 | 0 |
| 2 kautta | yhteensä | ČEL | 16 | 0 | 2 | 2 | 20 | – | – | – | – | – |
| 1 kausi | yhteensä | Mestis | 7 | 5 | 3 | 8 | 6 | – | – | – | – | – |

Lähteet
-------

* Jan Jeník The Internet Hockey Databasessa (englanniksi)
* Jan Jeník Eurohockey-sivustolla (englanniksi)
* Jan Jeník *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Jan Jeník *Elite Prospects*. Everysport Media Group AB.  (englanniksi)
2. 1 2  Jan Jenik Stats, Profile, Bio, Analysis and More *sportsforecaster.com*. XML Team Solutions, LLC. Viitattu 7.1.2020. (englanniksi)
3. ↑  Jan Jeník The Internet Hockey Databasessa (englanniksi)
4. ↑  Elite Prospects - BK Mlada Boleslav U16 *eliteprospects.com*. Everysport Media Group AB. Viitattu 7.1.2020. (englanniksi)
5. ↑  Elite Prospects - BK Mlada Boleslav U16 *eliteprospects.com*. Everysport Media Group AB. Viitattu 7.1.2020. (englanniksi)
6. ↑  Elite Prospects - Bili Tygri Liberec U18 *eliteprospects.com*. Everysport Media Group AB. Viitattu 7.1.2020. (englanniksi)
7. ↑  Elite Prospects - Bili Tygri Liberec U18 *eliteprospects.com*. Everysport Media Group AB. Viitattu 7.1.2020. (englanniksi)
8. ↑  Rozestavení: Bílí Tygři Liberec - HC Dynamo Pardubice, 01.10.2017 *Hokej.cz*.  1.10.2017. BPA sport marketing a.s. ve spolupráci s eSports.cz, s.r.o. Viitattu 7.1.2020. (tšekiksi)
9. ↑  Bílí Tygři Liberec - HC Dynamo Pardubice, 01.10.2017 *Hokej.cz*.  1.10.2017. BPA sport marketing a.s. ve spolupráci s eSports.cz, s.r.o. Viitattu 7.1.2020. (tšekiksi)
10. ↑  Kernan, Stew: BULLDOGS ACQUIRE NHL DRAFTED PLAYER FROM FLINT *hamiltonbulldogs.com*.  7.1.2019. Hamilton Bulldogs. Viitattu 7.1.2020. (englanniksi)
11. ↑  Coyotes Sign Jenik to Three-Year Entry-Level Contract *nhl.com/coyotes*.  29.3.2019. GLENDALE, ARIZONA:  Arizona Coyotes. Viitattu 7.1.2020. (englanniksi)
12. ↑  Coyotes Reduce Training Camp Roster by Five Players *nhl.com/coyotes*.  22.9.2019. GLENDALE, ARIZONA:  Arizona Coyotes. Viitattu 7.1.2020. (englanniksi)
13. ↑  Radley, Scott: SCOTT RADLEY: Injury to their best player a disaster for the Bulldogs *thespec.com*.  1.1.2020. Metroland Media Group Ltd. Viitattu 15.6.2020. (englanniksi)
14. ↑  Elite Prospects - OHL Stats 2019-2020 *eliteprospects.com*. Everysport Media Group AB. Viitattu 15.6.2020. (englanniksi)
15. ↑  Elite Prospects - Hamilton Bulldogs *eliteprospects.com*. Everysport Media Group AB. Viitattu 15.6.2020. (englanniksi)
16. ↑  Ketterälle vahvistusta NHL-organisaatiosta − hyökkääjälupaus Jenik siirtyy Imatralle *Jatkoaika.com*.  28.10.2020. Jatkoaika r.y. Viitattu 28.10.2020.
17. ↑  Nurminen, Veikko: Ketterässä lainasopimuksella pelannut Jan Jeník palaa takaisin Pohjois-Amerikkaan *Jatkoaika.com*.  8.12.2020. Jatkoaika r.y. Viitattu 8.12.2020.
18. ↑  Arizona Coyotes - San Jose Sharks - May 7th, 2021 *NHL.com*.  7.5.2021. National Hockey League. Viitattu 10.7.2021. (englanniksi)
19. ↑  Jan Jenik Stats, Profile, Bio, Analysis and More *sportsforecaster.com*. XML Team Solutions, LLC. Viitattu 23.2.2021. (englanniksi)[vanhentunut linkki]
20. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2019. IIHF.  Arkistoitu 3.3.2021. Viitattu 7.1.2020. (englanniksi)
21. ↑  Rämänen, Antti: Nuorten MM-kisoissa ikävä loukkaantuminen – kisaisännät pimittävät Ilves-vahdin tilannetta *MTVuutiset.fi*.  31.12.2019. Telia Company AB. Viitattu 7.1.2020.
22. ↑  Elite Prospects - Czech Republic U18 *eliteprospects.com*. Everysport Media Group AB. Viitattu 7.1.2020. (englanniksi)
23. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 7.1.2020. (englanniksi)
24. ↑  Elite Prospects - Hlinka Gretzky Cup 2017-2018 *eliteprospects.com*. Everysport Media Group AB. Viitattu 7.1.2020. (englanniksi)
25. ↑  Elite Prospects - Czech Republic U18 *eliteprospects.com*. Everysport Media Group AB. Viitattu 7.1.2020. (englanniksi)